CELEX: 62018CN0471
Language: da
Date: 2018-07-18 00:00:00
Title: Sag C-471/18 P: Appel iværksat den 18. juli 2018 af Forbundsrepublikken Tyskland til prøvelse af dom afsagt af Retten (Femte Afdeling) den 8. maj 2018 i sag T-283/15, Esso Raffinage mod Det Europæiske Kemikalieagentur

5.11.2018   
            
            
               DA
            
            
               Den Europæiske Unions Tidende
            
            
               C 399/21
            
         
      Appel iværksat den 18. juli 2018 af Forbundsrepublikken Tyskland til prøvelse af dom afsagt af Retten (Femte Afdeling) den 8. maj 2018 i sag T-283/15, Esso Raffinage mod Det Europæiske Kemikalieagentur
      (Sag C-471/18 P)
      (2018/C 399/29)
      Processprog: engelsk
      
         Parter
      
      
         Appellant: Forbundsrepublikken Tyskland (ved Rechtsanwälte P. Klappich og C. Schmidt)
      
         De andre parter i appelsagen: Esso Raffinage, Det Europæiske Kemikalieagentur, Den Franske Republik og Kongeriget Nederlandene
      
         Appellanten har nedlagt følgende påstande
      
      
                  —
               
               
                  Dom afsagt af Den Europæiske Unions Ret den 8. maj 2018 i sag T-283/15 ophæves.
               
            
                  —
               
               
                  Sagen afvises.
               
            
                  —
               
               
                  Sagsøgeren i første instans tilpligtes at betale omkostningerne i forbindelse med sagen for Domstolen og Retten.
               
            
         Anbringender og væsentligste argumenter
      
      Appellanten støtter appellen på følgende appelanbringender:
      Appellanten har for det første gjort gældende, at Retten begik en retlig fejl, idet den tillagde skrivelsen »Statement of Non-Compliance following a Dossier Evaluation Decision under Regulation (EC) No 1907/2006« (erklæring om manglende overensstemmelse på baggrund af en afgørelse om dossiervurdering i henhold til forordning (EF) nr. 1907/2006), som ECHA den 1. april 2015 sendte til det franske ministerium for miljø, bæredygtig udvikling, transport og bolig (herefter »skrivelsen«), retlig betydning og kvalificerede den som en retsakt, der kan anfægtes ved et annullationssøgsmål i henhold til artikel 263 TEUF.
      Appellanten har for det andet gjort gældende, at Retten på retlig fejlagtig måde inddrog artikel 42, stk. 1, i forordning (EF) nr. 1907/2006 (1) og overså REACH-forordningens artikel 22, stk. 2.
      For det tredje deler appellanten ikke Rettens opfattelse vedrørende den generelle kompetencefordeling mellem medlemsstaterne og ECHA, hvorefter ECHA alene har kompetence til at træffe afgørelse om registreringsoplysningers overensstemmelse med REACH-kravene.
      
         (1)  Europa-Parlamentets og Rådets forordning (EF) nr. 1907/2006 af 18.12.2006 om registrering, vurdering og godkendelse af samt begrænsninger for kemikalier (REACH), om oprettelse af et europæisk kemikalieagentur og om ændring af direktiv 1999/45/EF og ophævelse af Rådets forordning (EØF) nr. 793/93 og Kommissionens forordning (EF) nr. 1488/94 samt Rådets direktiv 76/769/EØF og Kommissionens direktiv 91/155/EØF, 93/67/EØF, 93/105/EF og 2000/21/EF (EUT 2006, L 396, s. 1).